Virallinen lehti nro C 098 , 09/04/1999 s. 0488



B4-1071/98 Päätöslauselma rasismista, muukalaisvihasta ja antisemitismistä sekä uusista rotusyrjinnän vastaisista toimista Euroopan parlamentti, joka - ottaa huomioon ihmisoikeuksien ja perusvapauksien suojelemista koskevan yleissopimuksen 14 artiklan, - ottaa huomioon kaikkinaisen rotusyrjinnän poistamista koskevan yleissopimuksen (1966), - ottaa huomioon Amsterdamin sopimuksella EU:sta tehtyyn sopimukseen sisällytetyn uuden 29 artiklan ja EY:n perustamissopimukseen sisällytetyn uuden 13 artiklan, joissa Euroopan unionin tavoitteeksi vahvistetaan rasismin, muukalaisvihan ja monen muun syrjinnän muodon torjuminen, - ottaa huomioon rasismia ja muukalaisvihaa käsittelevien tutkintavaliokuntiensa johtopäätökset (A2-0160/85 ja A3-0195/90) sekä 21. huhtikuuta 1993 rasismin ja muukalaisvihan lisääntymisestä Euroopassa sekä äärioikeistolaisen väkivallan vaarasta ((EYVL C 150, 31.5.1993, s. 127.)), 2. joulukuuta 1993 rasismista ja muukalaisvihasta ((EYVL C 342, 20.12.1993, s. 19.)), 20. huhtikuuta 1994 etnisistä puhdistuksista ((EYVL C 128, 9.5.1994, s. 221.)), 21. huhtikuuta 1994 romanien tilanteesta yhteisössä ((EYVL C 128, 9.5.1994, s. 372.)), 27. lokakuuta 1994 ((EYVL C 323, 21.11.1994, s. 154.)) ja 27. huhtikuuta 1995 ((EYVL C 126, 22.5.1995, s. 75.)) rasismista, muukalaisvihasta ja antisemitismistä, 15. kesäkuuta 1995 juutalaisten kansanmurhan muistopäivästä ((EYVL C 166, 3.7.1995, s. 132.)), 13. heinäkuuta 1995 romaneihin kohdistuvasta syrjinnästä ((EYVL C 249, 25.9.1995, s. 156.)), 26. lokakuuta 1995 rasismista, muukalaisvihasta ja juutalaisvastaisuudesta ((EYVL C 308, 20.11.1995, s. 140.)), 9. toukokuuta 1996 komission tiedonannosta rotusyrjinnästä, muukalaisvihasta ja juutalaisvastaisuudesta ((EYVL C 152, 27.5.1996, s. 57.)), 30. tammikuuta 1997 rasismista, muukalaisvihasta ja antisemitismistä sekä ehdotuksesta neuvoston päätökseksi vuoden 1997 nimeämisestä Euroopan rotusyrjinnän vastaiseksi vuodeksi ((EYVL C 55, 24.2.1997, s. 17.)) sekä 29. tammikuuta 1998 rasismista, muukalaisvihasta ja antisemitismistä ja Euroopan rotusyrjinnän vastaisen vuoden tuloksista ((EYVL C 56, 23.2.1998, s. 13.)) antamansa päätöslauselmat, - ottaa huomioon neuvoston 15. heinäkuuta 1996 vahvistaman rasismin ja muukalaisvihan vastaisen yhteisen toiminnan ((EYVL L 185, 24.7.1996, s. 5.)) sekä neuvoston asetuksen (EY) N:o 1035/97 Euroopan rasismin ja muukalaisvihan seurantakeskuksen perustamisesta ((EYVL L 151, 10.6.1997, s. 1.)) - ottaa huomioon rasismia ja muukalaisvihaa käsittelevän neuvoa-antavan komitean (Kahnin komitea) 5. joulukuuta 1997 hyväksymän peruskirjan ei-rasistista yhteiskuntaa kannattavista eurooppalaisista poliittisista puolueista, - ottaa huomioon komission tiedonannon rasismin vastaisesta toimintasuunnitelmasta (KOM(98)0183) sekä siihen sisältyvän komission lupauksen tarvittavien säädösten esittämisestä ennen vuoden 1999 loppua, A. ottaa huomioon, että Euroopan unionista tehdyn sopimuksen uudessa 6 artiklassa viitataan ihmisoikeuksien, perusoikeuksien ja -vapauksien kunnioittamiseen sellaisena kuin ne taataan ihmisoikeuksien ja perusvapauksien suojaamiseksi tehdyssä Euroopan yleissopimuksessa ja sellaisina kuin ne ilmenevät jäsenvaltioiden yhteisessä valtiosääntöperinteessä, B. katsoo, että Euroopan unionista tehdyn sopimuksen uudessa 29 artiklassa asetetaan nimenomaisesti Euroopan unionin tavoitteeksi rasismin ja muukalaisvihan ehkäiseminen ja torjuminen korkeatasoisen suojan tarjoamiseksi kansalaisille vapauteen, turvallisuuteen ja oikeuteen perustuvalla alueella, C. ottaa huomioon, että EY:n perustamissopimuksen uudessa 13 artiklassa neuvostolle on annettu mahdollisuus «sopimuksessa yhteisölle uskotun toimivallan rajoissa yksimielisesti komission ehdotuksesta ja Euroopan parlamenttia kuultuaan toteuttaa tarvittavat toimenpiteet ... rotuun, etniseen alkuperään, uskontoon tai vakaumukseen, ... perustuvan syrjinnän poistamiseksi», D. ottaa huomioon, että Euroopan rasismin ja muukalaisvihan seurantakeskuksen (jäljempänä seurantakeskus) johtaja otti työnsä vastaan Wienissä vasta heinäkuussa 1998 (yli vuosi edellä mainitun neuvoston asetuksen voimaantulon jälkeen), E. pitää valitettavana sitä, että seurantakeskuksen tehtävät rajoittuvat ensimmäisen pilarin yksittäisiin aloihin, ja odottaa, että tämä rajoitus poistetaan, kun seurantakeskuksen tehtäviä tarkistetaan kolme vuotta sen perustamisen jälkeen, F. ottaa huomioon, että neuvosto ei ole toimittanut sille arvioinnin tuloksia siitä, kuinka jäsenvaltiot ovat täyttäneet edellä mainitun 15. heinäkuuta 1996 hyväksytyn yhteisen toiminnan mukaiset velvoitteet, G. katsoo, että demokratian ja perusvapauksien tärkeimpiä periaatteita on kansalaisten kulttuurisen monimuotoisuuden kunnioittaminen ja ymmärtäminen ja että tätä monimuotoisuutta olisi pidettävä sosiaalisen ja kulttuurisen rikkauden lähteenä, H. katsoo, että koulutuksessa on korostettava syrjimättömyyttä ja erilaisten kulttuurien kunnioittamista ja että koulutuspolitiikan on ehkäistävä rasististen suuntausten tunkeutumista kouluihin ja tarvittaessa torjuttava niitä, I. katsoo, että antisemitismin ja siirtolaisten ja uskonnollisten vähemmistöjen syrjimisen torjunta on rasismin ja muukalaisvihan vastaisten kokonaisvaltaisten toimien olennainen osa, J. pitää erittäin valitettavana sitä, että lukuisista viime vuosien kansainvälisistä rotusyrjinnän ja muukalaisvihan vastaisista aloitteista huolimatta yhä ilmenee rasistisia ja muukalaisvihamielisiä asenteita, jotka purkautuvat ruumiillisia ja henkisiäkin vammoja aiheuttavina loukkauksina ja hyökkäyksinä, jotka saattavat joskus johtaa pysyvään vammautumiseen ja jopa kuolemaan, K. muistuttaa, että mikäli tällaisilla aloitteilla halutaan olevan pysyviä vaikutuksia ja että niitä voidaan käyttää uusien toimien perustana, on monia erilaisia rasismin vastaisia aloitteita jatkettava ja kehitettävä, L. ottaa huomioon Starting Line -ryhmän ehdotukset syrjinnän vastaiseksi direktiiviksi, jotka ovat saaneet runsaasti kannatusta sekä Euroopan parlamentissa että sen ulkopuolella, M. katsoo, että Euroopan unioni antaisi vakuuttavan esimerkin rasismin ja muukalaisvihan torjunnassa, jos se tarkistaisi jatkuvasti omaa politiikkaansa mahdollisten rasististen, muukalaisvihamielisten tai etnisten suuntausten suhteen, N. katsoo, että demokraattisesti valittuna yhteisön elimenä ja siten Euroopan kulttuurin monimuotoisuuden edustajana sen tehtävänä on antaa suuri arvo kulttuuristen, rodullisten ja etnisten vähemmistöjen osallistumiselle yhteiskunnalliseen ja poliittiseen päätöksentekoon, O. on vakuuttunut siitä, että Euroopan unionin olisi vaadittava jäsenyyttä hakeneita maita takaamaan ennen jäseneksi liittymistään alueidensa vähemmistöjen suojelu, P. katsoo, että Eurooppaan muuttaneet uudet etniset vähemmistöryhmät ovat vuosisatojen ajan rikastuttaneet sitä ja vahvistaneet sen taloutta; 1. Kehottaa niitä jäsenvaltioita, jotka vielä eivät ole ratifioineet Amsterdamin sopimusta, tekemään näin vuoden 1999 ensimmäisen kuuden kuukauden aikana, ja kehottaa komissiota ehdottamaan välittömästi Amsterdamin sopimuksen voimaantulon jälkeen EY:n perustamissopimuksen uuteen 13 artiklaan sisältyvien syrjinnän torjumista koskevien määräysten perusteella asiaa koskevaa lainsäädäntöä rotuun, etniseen alkuperään tai uskontoon perustuvan syrjinnän torjumiseksi erityisesti työmarkkinoilla, koulutuksessa, terveydenhuollossa, sosiaaliturvassa, asuntopolitiikassa ja julkisissa ja yksityisissä palveluissa; 2. Ottaa huomioon Wienissä 3. ja 4. joulukuuta 1998 pidetyn kokouksen, jossa komissio esitti käsityksensä syrjinnän vastaisesta lainsäädännöstä; kehottaa komissiota lisäksi aloittamaan vuoropuhelun Euroopan parlamentin ja muiden asiaan liittyvien järjestöjen ja laitosten kanssa, jotta voitaisiin valmistella konkreettisia tarpeita vastaavia lainsäädäntöaloitteita, joissa käsitellään moninaisia yhteiskunnan eri tasoilla ilmeneviä syrjinnän muotoja; 3. Kehottaa komissiota ottamaan huomioon Starting Line -ryhmän ehdotukset keskustellessaan uusista rasismin torjumiseen ja syrjimättömyyden edistämiseen tähtäävistä säännöksistä; 4. Pyytää kaikkia poliittisia toimijoita pidättymään kaikenlaisesta muukalaisvihamielisten asenteiden suosimisesta, tuomitsemaan kaikenlainen suvaitsemattomuus ja rasistiset ilmaukset tavalla, jotka tekee niistä tehottomia, sekä toimimaan omissa piireissä mahdollisesti ilmeneviä rasistisia suuntauksia tai ryhmiä vastaan; 5. Pyytää neuvostoa toimittamaan sille arvioinnin siitä, kuinka jäsenvaltiot ovat täyttäneet edellä mainitun 15. heinäkuuta 1996 hyväksymän yhteisen toiminnan edellyttämät velvoitteet, ja huomauttaa, että tämä arviointi olisi pitänyt suorittaa vuoden 1998 kesäkuun loppuun mennessä; 6. Pitää myönteisenä sitä, että seurantakeskukselle on nimitetty johtaja, ja katsoo, että tarvittavat valmistelut on saatettava loppuun ja palkattava vaadittavan pätevyyden omaavaa henkilökuntaa, jotta seurantakeskuksen toiminta voidaan käynnistää kokonaisuudessaan vuoden 1999 toisen puoliskon aikana; 7. Katsoo, että valmistelutehtäviensä lisäksi seurantakeskus luo perustan Euroopan rasismin ja muukalaisvihan vastaiselle verkolle, esittää tutkimusehdotuksia ja toimii komission rasismia ja muukalaisvihaa käsittelevän neuvoa-antavan komitean ehdotusten pohjalta; 8. Kehottaa Itävallan hallitusta edelleen pyrkimään löytämään ratkaisun, jotta lähiviikkoina voitaisiin osoittaa sopivat tilat seurantakeskukselle; 9. Kehottaa jäsenvaltioiden hallituksia yhdessä Euroopan unionin toimielinten kanssa käyttämään seurantakeskuksesta saamiaan tietoja oman alueensa tilanteen parantamiseen, oikeusjärjestelmänsä kehittämiseen syrjinnän torjunnan suhteen ja rasismin torjuntaan liittyvän yhteistyönsä tehostamiseen ja yhteisten toimien hyväksymiseen; 10. Kehottaa jäsenvaltioiden hallituksia tarkistaessaan perussopimusta laajentumisen johdosta pyrkimään yksimielisyyteen siitä, että tulevat EY:n perustamissopimuksen uuden 13 artiklan mukaiset määräykset laaditaan tiiviissä vuorovaikutuksessa parlamentin kanssa ja hyväksytään neuvoston määräenemmistöpäätöksellä; 11. Kehottaa Euroopan unionin toimielimiä ja jäsenvaltioita varmistamaan, että niiden turvapaikka- ja maahanmuuttopolitiikoissa ei ilmene muukalaisvihamielisyyttä, tarjoamaan tälle alalle turvapaikanhakijoiden ja maahanmuuttajien oikeuksia koskevan oikeudellisen kehyksen eri jäsenvaltioissa, yhtenäistämään toimiaan tällä alalla ja tukemaan paikallisten kansalaisjärjestöjen tekemää erinomaista työtä oikeusavun järjestämisessä turvapaikanhakijoille ja maahanmuuttajille ja heidän yhteiskuntaan sopeutumisensa edistämisessä; 12. Toivoo, että komission rasismin vastaiseen toimintaohjelmaan liittyviin kokeiluhankkeisiin ja toimiin osallistumista ei tehdä mahdottomaksi pienille paikallisille siirtolaisryhmille, jotka kokonsa tähden eivät pysty toteuttamaan suurisuuntaisia monikansallisia hankkeita tai osallistumaan niihin mutta pystyvät kuitenkin järjestämään arvokasta, kustannuksiltaan edullista toimintaa yhteisöissä, jotka kärsivät sosiaalisesta syrjäytymisestä ja etnisten vähemmistöjen mahdollisuuksien puutteesta; 13. Pitää myönteisenä Euroopan rasismin vastaisen verkon perustamista, jonka rahoitukseen Euroopan unioni osallistuu, koska se saattaa yhteen rasismin torjumisen ja yhtäläisten oikeuksien puolesta työskenteleviä järjestöjä, sekä Euroopan tasolla ja jäsenvaltioissa hyväksyttyjä rasismin vastaisia lainsäädäntötoimia ja muita toimia; kehottaa komissiota avaamaan tällaiset verkot ja aloitteet jäsenyyttä hakeneille maille ja muille Euroopan maille ja varmistamaan, että parhaillaan toteutettavat rasismin vastaiset ohjelmat ovat sellaisten yhteisön ryhmien käytettävissä, jotka itse kärsivät syrjinnästä, jotta kumppanuussuhteita voitaisiin hyödyntää rasismin torjunnassa paikallisella tasolla kaikin mahdollisin tavoin; 14. Ottaa huomioon Euroopan parlamentin vaalit 1999 ja kehottaa Euroopan unionin poliittisia puolueita ja Euroopan parlamentissa toimivia poliittisia ryhmiä tukemaan julkisesti peruskirjaa ei-rasistista yhteiskuntaa kannattavista eurooppalaisista poliittisista puolueista ja toimimaan sen mukaisesti; 15. Vaatii, että hakijamailta pyydetään liittymisneuvotteluissa, että ne takaavat ennen liittymistään alueellaan asuvien vähemmistöjen suojelun, ja kehottaa komissiota kiinnittämään huomiota erityisesti tähän asiaan vuosikertomuksissaan; 16. Kehottaa puhemiestään välittämään tämän päätöslauselman neuvostolle, komissiolle, Euroopan rasismin ja muukalaisvihan seurantakeskukselle, Euroopan neuvostolle sekä jäsenvaltioiden hallituksille ja parlamenteille ja jäsenyyttä hakeneille maille.